奉和御製宣讀天書
作者：夏竦
朝代：宋

paragraphs: 赫赫穹符迪慶基，巍巍真緒擁繁禧。
控飈靈御傳天意，候日珍文告帝期。
奉詣喬丘彰錫祉，胙壤瀨鄉修茂禮。
宸闈薰祓款雲輿，戎候耕耘櫜象弭。
紀號惟新歲歷呈，三元初吉協休辰。
徽冊奉天熙事蕆，丕名尊祖皇儀展。
太宫薦鬯孝思伸，陽位升煙鴻慶遠。
瑞應紛綸百福同，寅威寶命務尊崇。
布宣精意誠明顯，申飭攸司憲度隆。
将披秘藴昭靈契，欲使萬方知帝意。
肆眚端門詔畢旋，靈場預啟百枝燃。
夙陳路寝敷瑤席，躬薦真香奏瑞煙。
三辰淳耀居齋室，階滿祥蓂當望日。
大裘陟降既登歌，羣后延登皆上笏。
元輔披縢聖訓揚，樞臣援翰寶文彰。
有虞出洛龜休躍，唐氏衘圖鳯罷翔。
辭若洞章皆擿句，字如龍篆宛分行。
森沉虎斾嚴真衛，肅穆珠旒增潔志。
敬受丹書豈易侔，式旌玉刻誠難繼。
修修羽帳降星辰，杳杳飈斿駐聖真。
庭際煙霞輝曄曄，天中鸞鶴羽兟兟。
微密妙言爰備舉，龐鴻盛則已宣臻。
一一嘉猷保元后，諄諄深旨爲含生。
寫成别笈緘藏密，薦獻禮周彌襲吉。
恍恍真心顯道樞，穰穰景佑歸宸歷。
升聞璿宙洽神歡，昭紀琅函爲睿式。
萬靈潛衛極寅威，九序相趨皆勵翼。
綿宇彌隆清浄風，虛晨益鍳馨香德。
豈獨飛英冠百王，祗延道蔭永歡康。
薰絃濬發南風詠，丕顯清衷報彼蒼。